  Анжелика Тихонова корреспондент Удмуртиын вазь вуись валэс но пуртэсо юосты но трос аръёс ӵоже будӥсь турынъёсты кизьыны кутскизы. Элькунысь тӧролэн но кивалтэтлэн пресс-службазы ивортэмъя, Алнаш, Вавож, Грак но Ува ёросъёс кизён комплексъёссэс бусыосы поттӥзы ини. Гурт возёсъя но сиён-юонъя министерствоысь будос будэтонъя но музъем кусыпъёсъя ёзэтэн кивалтӥсьлэн Алевтина Бурдиналэн кылъёсызъя, валэс юосты вазь кизьыны кутскем юослы вазьгес вуыны но соосты вазьгес утялтыны луонлык сётоз. Со сяна пушъетъёссы лябесь медаз луэ шуыса юрттоз. Со понна кизён ужъёсты солы тупась дыре ортчытоно. Тулыс мускытлык музъемлы но, будосъёслы но зарни дунъем луэ. 24-тӥ оштолэзьлы котькинлэсь трос валэс юосты Вавож ёросын кизизы – 272 гектар. Элькунъя учконо ке – 419 гектар киземын ини. Удмуртиысь мукет ёросъёсын кизён ужъёслы дасясько: музъемез усыяло, толйись юослы но трос аръёс ӵоже будӥсь турынъёслы ватсэтъёс пырто. Пусйыны кулэ, туэ тулыс бусы ужъёс кылем арынлэсь кык арнялы вазьгес кутскизы. Оштолэзь шорозь ю но пуртэсо ю кидысъёсты 88 процентлы кондициозь вуттӥзы. Алнаш но Дэри ёросъёсын 100 процентэз кидысъёссы вылӥ ӟечлыкоесь. Техника бусыосы потыны 90 процентлы дась. Тодэ вайытом, 2018-тӥ арын бусы ужъёсты 4-тӥ куартолэзе гинэ кутскизы вал ай. Озьы ик азьвыл ивортӥм вал, туэ элькунысь гурт возёсъёс 70 пала техника басьтӥзы шуыса. Тегъёс: Вавож Удмуртия гуртвозёс мерттӥськон  